送庾侄親迎延平李先生家
作者：李處權
朝代：宋

paragraphs: 庾郎吾家千里駒，朝暮勤苦讀父書。
少年綽有老成態，月旦考訂評鄉閭。
明當别我擇賢妃，結束琴劍誰挽裾。
春空吹晴惠風暢，煙草弄色和氣舒。
野橋融洩柳絮合，石岸惨愴鳴鶢鶋。
乘龍有期弗獲餞，數椽政葺淵明廬。
旅愁冥思莫排遣，離恨掛臆難掃除。
况當春晚氣暄淑，著體欲醉甘醴如。
修程所囑蓋養攝，禮畢早辦雙飛輿。
婦翁傳道世大儒，習俗再使淳古初。
稔知賢舅繼家學，子如從之師有餘。
歸來阿叔待審訂，義路禮門從廣居。